*Likumprojekts*

**Grozījumi Stratēģiskas nozīmes preču aprites likumā**

Izdarīt [Stratēģiskas nozīmes preču aprites likumā](https://likumi.lv/ta/id/159963-strategiskas-nozimes-precu-aprites-likums) (Latvijas Vēstnesis, 2007, 107.nr.; 2009, 51.nr.; 2010, 91.nr.; 2011, 117., 155.nr., 2016, 71.nr., 2019, 62.nr.) šādus grozījumus:

# 4. pantā:

# izteikt pirmo daļu šādā redakcijā:

“(1) Stratēģiskas nozīmes preču importa licence nav nepieciešama, ja Ieslodzījuma vietu pārvalde vai Iekšlietu ministrijas un Aizsardzības ministrijas pakļautībā vai pārraudzībā esošās iestādes Eiropas Savienības Kopējā militāro preču sarakstā minētās preces pārvieto no citas Eiropas Savienības dalībvalsts vai importē bez komersantu starpniecības.

Stratēģiskas nozīmes preču eksporta licence nav nepieciešama, ja Iekšlietu ministrijas un Aizsardzības ministrijas pakļautībā vai pārraudzībā esošās iestādes Eiropas Savienības Kopējā militāro preču sarakstā minētās preces pārvieto uz citu Eiropas Savienības dalībvalsti vai eksportē bez komersantu starpniecības un ja minētās preces šīm iestādēm ir nepieciešamas Ziemeļatlantijas līguma organizācijas, Eiropas Savienības, Apvienoto Nāciju Organizācijas vai Eiropas Drošības un sadarbības organizācijas misiju ietvaros.

Stratēģiskas nozīmes preču eksporta licence nav nepieciešama gadījumos, kad Kopējā militāro preču sarakstā minētās preces, Iekšlietu ministrijas un Aizsardzības ministrijas pakļautībā vai pārraudzībā esošās iestādes, izved pārstrādei, iznīcināšanai vai remontam uz Eiropas Savienības, Eiropas Ekonomikas zonas un Ziemeļatlantijas līguma organizācijas dalībvalstīm.”;

#  papildināt ar 2¹ daļu šādā redakcijā:

 “(2¹) Fiziskām personām aizliegta Eiropas Savienības Kopējā militāro preču sarakstā minēto preču iegādāšanās, glabāšana un lietošana, izņemot šaujamieročus, tiem speciāli izstrādātas sastāvdaļas un to piederumus, munīciju, kā arī, munīcijas lādējamās iekārtas, kas nav speciāli paredzētas vai pielāgotas militārajam lietojumam. Šaujamieroču piederumu un munīcijas izņēmums ir spēkā, ja tie ir paredzēti lietošanai fiziskai personai vai uzstādīšanai uz fiziskās personas īpašumā esošajiem šaujamieročiem.”;

# 5. pantā:

# izteikt trešo daļu šādā redakcijā:

“(3) Šā panta otrajā daļā minētās speciālās atļaujas (licences) izsniegšanas, pārreģistrācijas, anulēšanas, darbības apturēšanas kārtību un maksājamās valsts nodevas apmēru nosaka Ministru kabinets.”;

# izteikt ceturto daļu šādā redakcijā:

“(4) Aizsardzības ministrijas izsniegto speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm ir tiesīgi saņemt Latvijas Republikā reģistrēti individuālie komersanti vai komercsabiedrības, to dalībnieki (fiziskās personas), izņemot akcionārus, kuru līdzdalība sabiedrības pamatkapitālā ir mazāka par 10 procentiem no sabiedrības pamatkapitāla, prokūristi, vadītāji un personas, kas ieņem amatus pārvaldes institūcijās, kā arī darbinieki, kas tieši saistīti ar Eiropas Savienības Kopējā militāro preču sarakstā minēto preču ražošanu, remontu, realizēšanu, glabāšanu, transportēšanu ar tiem saistīto pakalpojumu sniegšanu vai apsardzi un kuri atbilst šādām prasībām:

1. ir vismaz 21 gada vecumu sasnieguši Latvijas Republikas pilsoņi, Eiropas Savienības dalībvalstu pilsoņi vai Eiropas Ekonomikas zonas valstu pilsoņi, vai Ziemeļatlantijas līguma organizācijas dalībvalstu pilsoņi, vai iepriekš neminētas valsts pilsoņi, ja ir saņemta Ministru kabineta atļauja.”;
2. nav sodīti par tīša noziedzīga nodarījuma izdarīšanu - vismaz gadu pēc sodāmības dzēšanas vai noņemšanas;
3. ir psihiatra atzinums, ka viņiem nav diagnosticēti psihiski traucējumi;
4. ir narkologa atzinums, ka viņiem nav diagnosticēta alkohola, narkotisko, psiho­tropo vai toksisko vielu atkarība;
5. pēdējā gada laikā nav administratīvi sodīti par alkohola, narkotisko, psihotropo, toksisko vai citu apreibinošo vielu ietekmē izdarītiem pārkāpumiem, kā arī nav administratīvi sodīti par ieroču un munīcijas iegādāšanās, glabāšanas un nēsāšanas noteikumu pārkāpumiem;
6. valsts drošības iestāžu, rīcībā nav ziņu, ka to darbība vērsta pret Latvijas Republikas drošību, par saistību ar organizēto noziedzību vai kriminālsodāmām darbībām, kā arī nav ziņu, kas apliecinātu viņu piederību pie aizliegtajiem militarizētajiem vai bruņotajiem grupējumiem, sabiedriskajām organizācijām (partijām) vai apvienībām, reliģiskajām organizācijām, kuru darbība ir vērsta pret Latvijas Republikas drošību;
7. nav sodīti, tajā skaitā - ja sodāmība dzēsta vai noņemta, par krimināllikuma IX., IX.1, X. nodaļā, 116., 117., 118., 233., 234., 236., 237. pantā minētajiem noziedzīgajiem nodarījumiem, stipri iedarbīgo, indīgo vai radioaktīvo vielu, sprāgstvielu, šaujamieroču vai munīcijas zādzību; stipri iedarbīgo, indīgo vai radioaktīvo vielu, sprāgstvielu, šaujamieroču vai munīcijas laupīšanu; laupīšanu, ja tā izdarīta, lietojot šaujamieročus vai sprāgstošas vielas; krāpšanu, ja tā iegūstot stipri iedarbīgās, indīgās vai radioaktīvās vielas, sprāgstvielas, šaujam­ieročus vai munīciju; stipri iedarbīgo, indīgo vai radioaktīvo vielu, sprāgstvielu, šaujamieroču vai munīcijas piesavināšanos;
8. nav atbrīvoti no kriminālatbildības par tīšu noziedzīgu nodarījumu izdarīšanu saskaņā ar [Krimināllikuma](http://likumi.lv/ta/id/88966-kriminallikums) [58. pantu](http://likumi.lv/ta/id/88966-kriminallikums#p58) — agrāk par gadu pēc lēmuma stāšanās spēkā;
9. nav nosacīti atbrīvoti no kriminālatbildības par tīšu noziedzīgu nodarījumu izdarīšanu saskaņā ar [Krimināllikuma](http://likumi.lv/ta/id/88966-kriminallikums) [58.1 pantu](http://likumi.lv/ta/id/88966-kriminallikums#p58.1) — agrāk par pārbaudes laika izbeigšanos;
10. nav atbrīvoti no soda vai soda izciešanas par tīšu noziedzīgu nodarījumu izdarīšanu saskaņā ar [Krimināllikuma](http://likumi.lv/ta/id/88966-kriminallikums) [59. pantu](http://likumi.lv/ta/id/88966-kriminallikums#p59), kamēr nav pagājis gads pēc nolēmuma par atbrīvošanu no soda vai soda izciešanas spēkā stāšanās
11. tiem netiek piemērots aizdomās turētā statuss par tīša noziedzīga nodarījuma izdarīšanu;
12. netiek saukti pie kriminālatbildības par tīša noziedzīga nodarījuma izdarīšanu.”;

# papildināt ar 4.1 daļu šādā redakcijā:

“(4.1) Aizsardzības ministrija, izsniedzot speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm, norāda, ar kurām Eiropas Savienības Kopējā militāro preču sarakstā minētajām precēm individuālajam komersantam vai komercsabiedrībai ir tiesības veikt komercdarbību.”;

# papildināt sesto daļu ar 8., 9., 10. un 11. punktu šādā redakcijā:

“8) komersanta dalībnieki (juridiskās personas) nav reģistrēti Latvijas Republikā vai Eiropas Savienības dalībvalstīs, vai Eiropas Ekonomikas zonas valstīs, vai Ziemeļatlantijas līguma organizācijas dalībvalstīs vai iepriekš neminētas valstīs, bez attiecīgās Ministru kabineta atļaujas.;

9) ja komersantam ir anulēta speciālā atļauja (licence) komercdarbībai ar ieročiem, munīciju vai pirotehniskiem izstrādājumiem, sprāgstvielām un spridzināšanas ietaisēm saskaņā ar [Civilām vajadzībām paredzētu sprāgstvielu aprites likumu](http://likumi.lv/ta/id/221395-civilam-vajadzibam-paredzetu-spragstvielu-aprites-likums), [Ieroču un speciālo līdzekļu aprites likumu](http://likumi.lv/ta/id/221384-ierocu-un-specialo-lidzeklu-aprites-likums) vai [Pirotehnisko izstrādājumu aprites likumu](http://likumi.lv/ta/id/219419-pirotehnisko-izstradajumu-aprites-likums), iekams nav pagājis gads pēc tās anulēšanas;

10) komersants pārkāpj starptautiskajos līgumos ietvertos vai starptautisko organizāciju noteiktos ierobežojumus, vai tā darbība vērsta pret Latvijas Republikas drošību, ir saistīta ar organizēto noziedzību vai citām kriminālsodāmām darbībām saskaņā ar valsts drošības iestāžu rīcībā esošām ziņām;

11) ja komersantam nepieder, vai komercsabiedrības valdījumā vai lietošanā nav telpas, kurās komersants uzglabā vai plāno uzglabāt (speciālās atļaujas (licences) izsniegšanas gadījumā) Eiropas Savienības Kopējā militāro preču sarakstā minētās preces, vai ja minētais subjekts nav noslēdzis attiecīgu glabājuma līgumu.”;

# izteikt četrpadsmito daļu šādā redakcijā:

 “(14) Stratēģiskas nozīmes preču aprites subjekti, kuri ir saņēmuši Aizsardzības ministrijas speciālo atļauju (licenci), ir tiesīgi saņemt militārā ražotāja sertifikātu uz noteiktu laiku, kas nepārsniedz piecus gadus. Sertifikāta izsniegšanas kārtību nosaka Ministru kabinets.”;

# papildināt ar piecpadsmito daļu šādā redakcijā:

 “(15) Aizsardzības ministrijas izveidotā komisija militāram ražotājam izsniedz īpašus nosacījumus konkrētās stratēģiskas nozīmes preces ražošanai atbilstoši Ieroču aprites likumā noteiktajam un kontrolē to izpildi. Īpašo nosacījumu pārsūdzēšanas laikā militārā ražotāja sertifikāta darbība tiek apturēta.”.

# Papildināt V nodaļu ar 16.1 pantu šādā redakcijā:

“16.1pants. **Aizsardzības ministrijas izsniegto speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm saņēmušo komersantu darbības kontrole**

Aizsardzības ministrija ir tiesīga veikt Aizsardzības ministrijas izsniegto speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm saņēmušo komersantu darbības kontroli un glabātavu apsekošanu.”.

#  Papildināt VI nodaļas 17. pantu ar piekto daļu šādā redakcijā:

"(5) Aizsardzības ministrijas izsniegto speciālo atļauju (licenci) komercdarbībai ar Eiropas Savienības Kopējā militāro preču sarakstā minētajām precēm saņēmušie komersanti līdz katra gada 31. janvārim iesniedz Aizsardzības ministrijā iepriekšējā gada pārskatu par komercdarbības veidiem, eksporta, importa, ražošanas apjomiem, mārketinga pasākumiem, veiktajiem un plānotajiem darījumiem. Ministru kabinets nosaka pārskata saturu un iesniegšanas kārtību.”.

Ārlietu ministrs E. Rinkēvičs

Rumpe 67016430

nauris.rumpe@mfa.gov.lv